**Strategi for Ungdommens Røde Kors 2020-2025**

Ungdommens Røde Kors kæmper for et samfund, hvor alle kan være noget særligt for nogen – og hvor ingen børn og unge er sat uden for fællesskaberne. Vi er en del af Røde Kors-bevægelsen, og vi mobiliserer unge i kampen for medmenneskelighed – lokalt og globalt.

Vi tror på, at forandring skabes gennem handling – i ligeværdige og frivillige fællesskaber, skabt for, af og med børn og unge. Vi bruger vores aktiviteter til at styrke handlekraften hos den enkelte, så vi sammen kan skabe positive forandringer.

Vi stræber efter altid at være til stede, hvor vi ser et udækket behov. Vi samarbejder med andre, fordi vi ved, at vi aldrig selv er hele løsningen.

Med udgangspunkt i vores indsatser kaster vi lys på samfundets skyggesider – og skaber plads til overhørte stemmer.

Vi bliver ved, også når det bliver svært.

**VI ER EN DEL AF NOGET STØRRE**

Ungdommens Røde Kors (URK) er en del af verdens største humanitære bevægelse: Røde Kors og Røde Halvmåne-bevægelsen.

I en verden, hvor alt for mange børn og unge rammes af udsathed, vold, isolation, svigt, ulighed og konflikter, er der behov for en stærk humanitær ungdomsbevægelse. Som en del af Røde Kors i Danmark arbejder vi for en verden, hvor medmenneskelighed og fællesskaber binder os sammen.

Derfor vil vi gå i front nationalt og internationalt for at engagere unge i at gøre medmenneskelighed til en folkesag.

Vores arbejde er styret af de 7 Røde Kors-principper:

1. Medmenneskelighed

2. Upartiskhed

3. Neutralitet

4. Uafhængighed

5. Frivillighed

6. Enhed

7. Almengyldighed

**STRATEGI 2025**

Ungdommens Røde Kors’ strategi sætter 3 mål for, hvad URK skal de næste 5 år i vores nationale og internationale arbejde.

Målene skal sikre, at vi som organisation og bevægelse er med til at skabe et samfund, hvor alle kan være noget særligt for nogen – og hvor ingen børn og unge, står uden for fællesskaberne.

**DE 3 MÅL**:   
Ungdommens Røde Kors skal frem mod 2025

1. **Sikre, at flere børn og unge, der lever i udsathed, bliver en del af ligeværdige fællesskaber, der løfter dem**
2. **Skabe plads til overhørte stemmer og kaste lys på samfundets skyggesider**
3. **Bygge en troværdig og økonomisk solid organisation, som kan levere aktiviteter af høj kvalitet**

Indenfor hvert af de tre mål har vi sat os en række delmål, som vi skal nå inden 2025:

**1. Sikre, at flere børn og unge, der lever i udsathed, bliver en del af fællesskaber, der løfter dem**

***1.1 Vi vil styrke den humanitære ungdomsbevægelse***Flere unge skal knyttes tættere til den humanitære og medmenneskelige mission om, at ingen børn og unge skal stå uden for fællesskaberne. Det skal URK gøre gennem aktiviteter, som engagerer unge i Danmark og i partnerskaber med Røde Kors og Røde Halvmåne-selskaber andre steder i verden.

URK vil frem mod 2025 arbejde med at udvikle nye og styrke eksisterende aktivitetskoncepter, som let kan tilpasses forskellige lokalområder i Danmark og i Røde Kors i Danmarks partnerlande, for at øge adgangen til fællesskaberne for mange flere unge. Vi vil prioritere at udvikle indsatser både fysisk og digitalt.

***1.2 Vi vil sikre fællesskaber på flere institutioner***Børn og unge der i en periode lever på institutioner som hospitaler, asylcentre, krisecentre og i fængsler er i særligt sårbare situationer. De udsættes ofte for stigmatisering og har forringet adgang til uddannelse og arbejde. Mens de lever på institutionen, er de ofte afskåret fra positive fællesskaber med andre unge.   
URK vil frem mod 2025 arbejde for at lave aktiviteter på flere institutioner, herunder krisecentre, døgninstitutioner, fængsler, hospitaler, psykiatriske afdelinger og asylcentre – fordi vi ved, at aktiviteter på institutionerne skaber de frirum, som er vigtige for et godt børne- og ungdomsliv på institutionerne.

***1.3 Vi vil bane vejen ind i fællesskaberne for dem, der står uden for***Mange unge står lige nu uden for fællesskaberne - eksempelvis grundet sygdom, misbrug, et exit fra bandemiljøet eller på grund af en anbringelse. URK laver aktiviteter, der svarer på behovet for fællesskaber. Men der er brug for en indsats, der baner vejen ind i fællesskaberne for dem, der lige nu står uden for. URK vil frem mod 2025 udvikle vores rådgivningstilbud og mentorprogrammer, særligt målrettet børn og unge, der har brug for støtte i overgangen fra isolation og ind i fællesskaberne. Vi vil stræbe efter altid at være til stede dér, hvor der er et udækket behov.

***1.4 Vi vil styrke det humanitære lederskab blandt unge***Det kræver humanitært lederskab at mobilisere unge med forskellige baggrunde i kampen for at gøre medmenneskelighed til en folkesag.

URK vil frem mod 2025 sikre, at den enkelte frivillige let kan få overblik over mulighederne i organisationen, samt at der er indsatser for uddannelse og fastholdelse af erfarne frivillige, der kan tage lederskab i og bidrage til udviklingen af organisationen.

Som en del af Røde Kors i Danmarks internationale indsatser vil vi gå forrest i at udvikle og støtte ungdomslederskab i den internationale Røde Kors og Røde Halvmåne-bevægelse. Det vil vi gøre gennem vores internationale programmer og politiske indsatser i den internationale Røde Kors og Røde Halvmåne-bevægelse. 

**2. Skabe plads til overhørte stemmer og kaste lys på samfundets skyggesider**

***2.1. En stærkere humanitær stemme***Alt for få i den offentlige debat peger på årsagerne til svigt af børn og unge. Det skal vi forandre ved at vise udsatheden, som den opleves af børn og unge. Vi råber højt og peger på år­sagerne til svigt.

URK vil frem mod 2025 være mere holdningsbårne i vores arbejde, søge større politisk indflydelse og sikre det humanitære perspektiv i den offentlige debat. Vi skal arbejde målrettet med at opsamle viden fra vores aktiviteter og bruge den viden til at skabe politisk forandring til fordel for børn og unge i udsathed.

***2.2. Vi giver mikrofonen videre til dem, det handler om***Børn og unge i udsathed oplever for ofte stigmatisering og manglende forståelse fra omverdenen.

URK vil frem mod 2025 blive bedre til at støtte børn og unge, der lever eller har levet i udsathed, til at dele deres fortællinger og skabe et pres for forandring.

**3. Bygge en troværdig og økonomisk solid organisation, som kan levere aktiviteter af høj kvalitet**

***3.1. URK skal have en stabil økonomi***URK’s økonomi har varieret meget gennem 2010’erne og efterladt organisationen med økonomiske problemer i 2020, som vil tage mange år at løse. For at vi kan sikre organisationens evne til at drive aktiviteter, skal vi skabe et solidt økonomisk fundament.

URK vil frem mod 2025 sikre en stabil økonomi, opbygge en positiv egenkapital og sikre skarpe prioriteringer i vores økonomistyring.

***3.2. Flere frie midler***En del af de økonomiske problemer bunder i, at vi ikke har tilstrækkeligt med frie midler (penge, som ikke er øremærkede bestemte projekter). De er en afgørende forudsætning for at udvikle organisationen.

URK vil frem mod 2025 styrke fundraising-indsatsen for at øge indtjeningen af frie midler gennem f.eks. bedre rekruttering af bidragsydere og medlemmer samt samarbejde med virksomheder.

***3.3. Fokuserede samarbejder og partnerskaber***I URK er vi gode til at samarbejde med fonde og andre aktører, men vi har manglet modet til at begrænse os til at gøre det, som er kernen i URK’s arbejde – og der, hvor vi gør den største forskel: at skabe fællesskaber for og med børn og unge i udsathed.

URK vil frem mod 2025 arbejde på at etablere samarbejder med fonde og andre aktører, der styrker URK’s evne til at være til stede dér, hvor der er størst behov og hvor aktiviteterne er bæredygtige – også på langt sigt.

**UNGDOMMENS RØDE KORS - I 100 ÅR (MERE…)**  
Vi er ikke i mål med at skabe et samfund, hvor ingen børn og unge står uden for fællesskaberne. Vi er kommet langt. Men der er stadig meget at kæmpe for – både i Danmark og resten af verden.

Vores styrke er, at vi arbejder ung-til-ung og møder hinanden i øjenhøjde. Vi bruger vores metoder til at udvikle vores aktiviteter sammen med dem, som deltager på dem. Og vi klæder unge på til at gøre en forskel lige der, hvor de er.

Hvis vi skal længere ud, skal vi stå stærkere sammen. Vi skal bygge en fælles URK-identitet. Vi er alle sammen en del af Danmarks største humanitære ungdomsorganisation – og en del af verdens største humanitære bevægelse. Det kan og skal vi være stolte af.

I 2023 fylder Ungdommens Røde Kors 100 år. I 100 år har vi troet på medmenneskelighed og samlet unge om den humanitære sag. Vi har været i rivende udvikling og i store kriser. Men gennem 100 år har vi været beviset på, at unge – i Danmark og i verden – både kan og vil kæmpe for vores sag. At gøre en forskel for og med børn og unge i udsathed. At gøre medmenneskelighed til en folkesag. At kæmpe for et samfund, hvor alle kan være noget særligt for nogen – og hvor ingen børn og unge står uden for fællesskaberne. Det skal og vil vi fortsætte med. Mindst 100 år endnu.

*Derfor vil vi altid have fokus på de børn og unge, som vi er til for.*

*Derfor vil vi samle vores viden og lære af hinanden.*

*Derfor vil vi samarbejde – både i og udenfor organisationen.*

*Derfor vil vi gøre det let at gøre en forskel.*

*Sådan vinder vi kampen for et samfund, hvor alle kan være noget særligt for nogen – og hvor ingen børn og unge er sat uden for fællesskaberne.*